Chirurg merk ingewande met sy voorletters | Maroela Media
Chirurg merk ingewande met sy voorletters
'n Dokter van Brittanje, wat erken het dat hy sy pasiënte se lewer met sy voorletters gemerk het, is vandeesweek amptelik van die land se mediese rol verwyder.
Simon Bramhall (57) het in 2017 skuld beken dat hy 'n straalmasjien tydens twee operasies gebruik het om sy voorletters op die lewer van twee pasiënte aan te bring. Dié masjien word algemeen gebruik om bloeding op die lewer mee te stop of 'n area uit te lig waaraan gewerk moet word, berig The Guardian.
Luidens dokumente van die mediese praktisynstribunaal het een van hierdie voorvalle in Februarie 2013 by die Queen Elizabeth-hospitaal in Birmingham plaasgevind, en die ander in Augustus dieselfde jaar.
Die tribunaal het Dinsdag, jare ná die voorvalle, Bramhall se optrede beskryf as "voortspruitend uit 'n mate van professionele arrogansie" en gesê dit het die openbare vertroue in die mediese beroep ondermyn.
Bramhall is vir die eerste keer in 2013 by die betrokke hospitaal geskors nadat 'n ander chirurg sy voorletters tydens 'n opvolgoperasie op een van sy pasiënte se organe opgemerk het. 'n Foto van die 4 cm-grootte brandmerk is glo met 'n selfoon afgeneem. Bramhall het in 2014 by die hospitaal bedank terwyl owerhede die saak ondersoek het.
Die brandmerke het later daartoe gelei dat Bramhall in 2017 skuldig bevind is aan aanranding. Hy is met $13 619 (nou meer as R210 000) beboet en tot gemeenskapsdiens gevonnis.
Hy het skuld beken, en gesê hy het die organe gebrandmerk om spanning in die operasieteater te verlig, ná 'n uiters uitdagende orgaanoorplanting.
Die tribunaal het sy optrede in Desember 2020 hersien en hom vir minstens vyf maande uit die mediese praktyk geskors. Die skorsing is egter in Junie verlede jaar opgehef, nadat daar "geen waarneembare risiko van die herhaling van sy optredes" was nie.
'n Regter in die hooggeregshof het egter dié besluit omgekeer en Bramhall se saak weer na die tribunaal terugverwys, waar daar eindelik besluit is om hom van die mediese rol te verwyder.
Die tribunaal het bevind dat 'n skorsingsbevel onvoldoende sou wees om die breër openbare belang te beskerm. Hy meen dat die besluit om Bramhall heeltemal van die rol te skrap 'n "toepaslike en proporsionele optrede" sal wees.
"Die fisieke aanranding van twee kwesbare pasiënte terwyl hulle bewusteloos in 'n kliniese omgewing was, ondermyn pasiënte en die publiek se vertroue in die mediese beroep en dompel die hele beroep in oneer."
Hoewel nie een van die twee pasiënte blywende fisieke skade opgedoen het weens Bramhall se handtekening nie, het een van die slagoffers ernstige en blywende sielkundige skade opgedoen as gevolg daarvan.
Die tribunaal het 'n onmiddellike skorsingsbevel aan Bramhall uitgereik, wat 'n appèltydperk van 28 dae insluit.
Besluit oor Djokovic-deportasie binnekort verwag
Duitsland identifiseer meer as 400 pedofiele
Absoluut nie lekker in die kop nie.
Nou wat se sielkundige letsels kan iemand nou van so iets oorhou? Belaglik! Enigiets om geld uit 'n situasie te kry.
Neewat niemand skryf of brandmerk my nie, ek is nie hulle besitting nie.
Jy sien dit nie, hoor dit nie, voel dit nie en ruik dit nie. Hoekom dan nadelige sielkundige probleme daaroor kry?
Ek verstaan vir sommige mense mag dit dalk as skending van privaatheid voel. Maar met my donkerder sin van humor dink ek ek sal lag en 'n virtuale 'high five' vir die dokter stuur as ek onder die mes was. Dis nogal kreatief. Dink dis 'n persoonlike ding hoe so iets jou sal laat voel.